La Bibia piemontèisa/Testament Vej/Giosue/Giosue 15


Giosuè

15

Teritòri assegnà a Giuda 

Ël teritòri assegnà an sòrt a le famije dla tribù ‘d Giuda a së spantiava fin-a a la ponta meridional dël desert ëd Zin, ai finagi con j'Edomita an diression ëd Teman. Costa frontiera dël sud a part da le rivere meridionaj dël Mar Mòrt, e a passa a mesdì dla montà d'Acrabim, a traversa ël desert ëd Zin e, a sud ëd Cades-Barnea, a riva a Chetsron e fin-a a Adar; d'ambelelà a vira vers Carca. A passa peui da Atzmon e a va anans fin-a 'l torent d'Egit, për rivé al mar,. “Sòn a sarà,” a l'ha dit Giosuè, “vòst finage meridional”. Le borne ëd Levant a saran ël Mar Salà, fin-a a la boca dël Giordan. Da là a monta vers Bet-Ogla, a passa a nòrd ëd Bet-Araba, a monta fin-a al ròch ëd Bocan, fieul ëd Ruben; peui, an partend da la comba d'Acor, a monterà a Debir e ancora fin-a ai torniché setentrionaj ëd la banda 'd Ghilgal, ch'a l'é pròpi an fàcia dla montà d'Adumim, a sud dël torent; a calerà peui davzin a j'eve ëd En-Semes, për fé cap a En-Roghel. Da là le bòine a monto peui për la valada 'd Ben-Chinom fin-a al versant ëd mesdì dla montagna dij Gebusé ch'a l'é Gerusalem; che peui a s'ausserà fin-a al cò dël mont ch'a l'é an facia al varèj d'Chinom a ponent, a lë stremità dla comba dij Refaita a tramontan-a. Da la ponta dla montagna, ël finage a së slarga fin-a a la sorgiss dj'eve 'd Neftoach, a seguitrà vers le sità dël mont Efron, e a së slonga peui fin-a a Bala, ch'a sarìa Chiriat-Iearim. Da Bala a virerà peui a ponent anvers ëd la montagna 'd Seir, a passerà për la còsta setentrional dël mont Iearim, ch'a l'é Chesalon, e a cala a Bet-Semess an passand da Timna. Da là le borne a van anans anvers ëd la banda 'd tramontan-a d'Escron, an spantiand-se vers Sicron, e passand për mont Bala e prolungandse fin-a a Iabnel, për rivé al mar. Finage 'd ponent a sarà 'l Mar Mediterani. Coste le bòine da tute le bande dij Giudé conform a soe famije.

Caleb e Otniel 

A Caleb, fieul ëd Iefune, Giosuè a l'ha daje na part an mes dij fieuj ëd Giuda, parèj coma che Nosgnor a l'avìa comandaje, visadì: la sità d'Arba pare d'Anach, ch'a sarìa peui Ebron. E Caleb a l'ha dëspossessà da là ij tre dissendent d'Anach, valadì le famije ëd Sesai, Achiman e Talmai. Da là a son montà vers j'abitant ëd Debir, che antlora as ciamava Chiriat-Sefer. E Caleb a l'ha dit: "I darai mia fija Acsa da marié a col che a conquisterà la sità 'd Debir". E Otniel ben Chenas, frel pì cit ëd Caleb, a l'ha pijala; e Caleb a l'ha daje soa fija Acsa tant 'me sposa. E a l'é capità che Otniel a l'avìa convinciù Acsa a ciamé a sò pare un tòch ëd tèra; ël di dël mariagi Acsa a l'é calà dal borich e Caleb a l'ha ciamaje còs d'àutr a vorìa. A l'ha rëspondù: “Dame un present! Përchè la tèra ch'it l'has dame a l'é tuta arsuvà, dame n'adoss”. Anlora 'l pare a l'ha donaje doi sorgiss aranda dël camp: dzora e sota dla tèra.

Sità ‘d Giuda 

Costa a l'é l'ardità dla tribù dij fieuj ëd Giuda scond soe famije. Le sità butà an brova a sud dla tribù giudea, vers ël finagi d'Edom, a l'ero: Cabtsel, Eder, Iagur, China, Dimon-a, Adada, Chedes, Catsor, Itnan, Zif, Telem, Bealot, Catsor- Cadata, Cheriot, Chetsron ch'a sarìa Catsor, Amam, Sema, Molada, Catsar-Gada, Chesmon, Bet-Pelet, Catsar-Sual, Beer Seba, Bisiotia, Baala, Iim, Esem, Eltolad, Chesil, Corma, Ziclagh, Madmana, Sansana, Lebaot, Silchim, Ain e Rimon; an tut vinteneuv sità, e sò vilage. Ant la region bassa: Estaol, Zorach, Asna, Zanoa, En-Ganim, Tapua, Enam, Iarmut, Adulam, Soco, Aseca, Saraim, Aditaim, Ghedera e Ghederotaim: quatòrdes sità e sò vilagi. Zenan, Cadassa, Migdal-Gad, Dilean, Mitspa, Ioctel, Lachis, Botscat, Eglon, Cabon, Lacma, Chitlis, Ghederot, Bet-Dagon, Nama e Macheda: sëddes sità e sò vilagi. Libna, Eter, Asan, Ifta, Asna, Netsib, Cheila, Acsib, e Maresa: neuv sità e sò vilagi. Ecron, le sità 'd sò teritòri e sò vilagi; da Ecron e a ossident, tute le sità davzin-e a Asdod e sò vilagi. Asdod, le sità dij sò anviron e sò vilagi; Gasa, le sità 'd sò teritòri e sò vilagi fin-a al torent d'Egit e al Mar Gròss, ch'a serv da finage. Ant la montagna: Sanoir, Iatir, Soco, Dana, Chiriat-Sana, ch'a sarìa Debir, Anab, Estemo, Anim, Gossen, Colon e Ghilo: óndes sità e sò vilagi. Arab, Duma, Esan, Ianim, Bet-Tapua, Afeca, Cumta, Chiriat-Arba, ch'a l'é Ebron, e Zior: neuv sità e sò vilagi. Maon, Carmel, Zif, Iuta,  Iesrael, Iocdeam, Zanoach, Cain, Ghibea e Timna: des sità e sò vilagi. Calcul, Bet-Zur, Ghedor, Marat, Bet-Anot e Eltecon: ses sità e sò vilagi. Chiriat-Baal ch'a sarìa Chiriat-Iearim, e Raba: doi sità e ij sò vilagi. Ant ël desert: Bet-Araba, Midin, Secaca, Nibsan, Ir-Amela e En-Ghedi: ses sità e sò vilagi. Për lòn ch'a riguarda ij Gebusé ch'a stasìo a Gerusalem, ij Giudé a l'han pa podùje mandé via; e ij Gebusé a l'han abità con la gent ëd Giuda an Gerusalem, fin-a al di d'ancheuj.

Nòte 

Bibia
Testament Vej
Giosue